Diari Oficial de la Generalitat Valenciana


Sumari del DOGV 5267, del 26-05-2006 (2006/6217)

ORDE de 15 de maig de 2006, de la Conselleria d'Empresa, Universitat i Ciència, per la qual es regulen els procediments d'admissió en els ensenyaments universitaris a la Comunitat Valenciana.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/05/15/(1)/dof/vci/html**

### Dades del document

Número de DOGV
:   5267

Data del DOGV
:   26-05-2006

Secció del DOGV
:   I. DISPOSICIONS GENERALS

Número del document
:   2006/6217


Data del document
:   15-05-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * examen
    * accés a l'educació
    * universitat
    * legislació
    * estudiant

ORDE de 15 de maig de 2006, de la Conselleria d'Empresa, Universitat i Ciència, per la qual es regulen els procediments d'admissió en els ensenyaments universitaris a la Comunitat Valenciana. [2006/6217]  
El Reial Decret 1.742/2003, de 19 de desembre, pel qual s'establix la normativa bàsica per a l'accés als estudis universitaris de caràcter oficial, establix en l'apartat segon de la disposició final quarta, que allò que s'hi disposa és d'aplicació als processos d'accés a les universitats des de l'any acadèmic 2006/2007, una vegada siga instaurada, amb caràcter general, la Prova General de Batxillerat, d'acord amb el que preveu l'article 6 d) del Reial Decret 827/2003, de 27 de juny, pel qual s'establix el calendari d'aplicació de la nova ordenació del sistema educatiu, que establix la Llei Orgànica 10/2002, de 23 de desembre, de Qualitat de l'Educació. Posteriorment, el Reial Decret 1.318/2004, de 28 de maig, va modificar el Reial Decret 827/2003, de 27 de juny, i ajorna a l'any acadèmic 2007/2008 l'aplicació de les mesures previstes en el Reial Decret 827/2003, de 27 de juny, per als anys acadèmics 2005/2006 i 2006/2007.  
D'esta manera, i d'acord amb el que establixen els citats preceptes, fins que no es produïsca l'efectiva aplicació del mencionat reial decret, el procediment d'ingrés d'alumnes en centres universitaris ha de regir-se pel que disposa el Reial Decret 69/2000, de 21 de gener, pel qual es regulen els procediments de selecció per a l'ingrés als centres universitaris dels estudiants que tenen els requisits legals necessaris per a l'accés a la universitats.  
D'altra part, davant el gran avanç de les noves tecnologies i amb el propòsit que la incorporació als procediments porte la simplificació d'estos, i també, que s'agilitze la gestió, es reduïsquen les possibilitats d'error i tindre els resultats al més aviat possible, s'ha fet una modificació del procediment de gestió de la preinscripció el qual consistix que els alumnes trameten la sol·licitud per mitjà d'un sistema informàtic per internet.  
Vista l'habilitació legal que establix el Decret 41/2005, de 25 de febrer, del Consell de la Generalitat, pel qual es crea la Comissió Gestora dels Processos d'Accés i Preinscripció en les universitats públiques del Sistema Universitari Valencià, la qual té competències per a organitzar el procés de preinscripció, segons el procediment que a este efecte s'hi establisca i faculta el conseller d'Empresa, Universitat i Ciència per desenvolupar els procediments de gestió d'accés a la universitat i d'acord amb els criteris que proposen les universitats valencianes en el si de la Comissió Gestora,  
ORDENE  
I. Procediment d'admissió en el primer cicle dels ensenyaments universitaris  
Article 1. Àmbit d'aplicació  
Els alumnes que complixen els requisits acadèmics corresponents i vulguen accedir al primer cicle dels ensenyaments universitaris que impartixen els centres propis o adscrits a universitats públiques del Sistema Universitari Valencià, que tinguen aprovat un nombre limitat de places d'accés han de sol·licitar-hi l'admissió per mitjà del procés general de preinscripció que regula la present orde.  
A l'efecte de l'accés a la universitat, universitats públiques valencianes es consideren com a una, per la qual cosa el procés de preinscripció ha de ser comú i únic en totes, independentment de la universitat on hagen superat la Prova d'Accés.  
Article 2. Requisits acadèmics  
Els sol·licitants que es troben en algun dels següents supòsits, poden participar en el procediment de preinscripció:  
1. Haver superat la prova d'accés a la universitat  
2. Haver superat la prova d'accés de majors de vint-i-cinc anys en una universitat de la Comunitat Valenciana.  
3. Haver superat el Curs d'Orientació Universitària (COU) en el curs 1974/1975 o posterior, o el Batxiller Experimental (REM) i no haver superat la Prova d'Accés a la Universitat. Estos alumnes únicament poden concórrer a la fase extraordinària (setembre), i tan sols a titulacions de primer cicle.  
4. Haver superat el Curs d'Orientació Universitària (COU) amb anterioritat al curs acadèmic 1974/1975, el Curs Preuniversitari i les Proves de Maduresa, o el batxillerat de plans anteriors al 1953.  
5. Haver superat un cicle formatiu de Formació Professional Específica de grau superior, els ensenyaments de Formació Professional de segon grau o mòdul professional de nivell III i únicament per a estudis que es corresponen amb al cicle formatiu cursat.  
6. Posseir un títol universitari o equivalent que habilite per a l'accés a la universitat.  
Article 3. Sol·licituds   
Els estudiants han de formalitzar la sol·licitud via internet, per mitjà del procediment que s'establix en la pàgina web de la Conselleria d'Empresa, Universitat i Ciència, en l'adreça: www.preinscripcion.gva.es  
La sol·licitud, impresa i amb la firma de l'estudiant, ha de presentar-se junt a la documentació corresponent al centre docent on han cursat els estudis de 2n curs de batxillerat en el present curs acadèmic 2005/2006, en la resta de supòsits en qualssevol de les universitats públiques de la Comunitat Valenciana, tot això sense perjuí de la presentació per correu certificat, en sobre obert per ser datat i segellat abans de fer la certificació, així com en la resta de les formes o dels llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
No obstant això, els estudiants que no desitgen utilitzar la via informàtica, poden fer la preinscripció omplint el model de sol·licitud que a este efecte s'adjunta com annex I de la present orde, es pot obtindre en l'adreça d'internet indicada (document pdf) o sol·licitar-la en els serveis d'estudiants de les universitats públiques valencianes o en la seu de la Conselleria d'Empresa, Universitat i Ciència.  
Els estudiants han de presentar una única sol·licitud on han d'indicar l'orde de preferència, un màxim de deu ensenyaments universitaris oficials.  
En el cas que un estudiant puga participar-hi en més d'una quota (Prova d'accés/cicle superior; Prova d'accés/Discapacitat) ha de fer-se constar, amb indicació de les qualificacions amb què hi concorre en cada u.  
La presentació de més d'una sol·licitud comporta la nul·litat de totes.  
Article 4. Documentació  
El alumnes, en el moment de presentar la documentació sol·licitada en cada cas, han d'aportar els originals i una fotocòpia perquè l'òrgan receptor faça la confrontació.  
4.1. Alumnes amb la prova d'accés a la universitat superada  
4.1.1.Els alumnes que han superat la prova d'accés a la universitat han de presentar la sol·licitud la qual s'ha d'acompanyar:  
. Fotocòpia confrontada de la targeta de la selectivitat;  
. Fotocòpia confrontada del DNI, passaport o NIE.  
4.2. Els alumnes que han superat el Curs d'Orientació Universitària (COU) en el curs 1974/1975 o posterior, o el Batxillerat Experimental (REM) i no han superat la prova d'accés a la universitat.  
Han de presentar la sol·licitud la qual s'ha d'acompanyar:  
. Fotocòpia confrontada del Llibre de Qualificació Escolar on consta la superació dels estudis.  
. Fotocòpia confrontada del DNI.  
4.3. Alumnes que han superat el Curs d'Orientació Universitària (COU) anteriorment al curs acadèmic 1974/1975, el Curs Preuniversitari i les Proves de Maduresa.  
Han de presentar la sol·licitud la qual s'ha d'acompanyar:  
. Fotocòpia confrontada del Llibre de Qualificació Escolar on conste la superació dels estudis.  
. Fotocòpia confrontada del DNI.  
4.4. Alumnes que han superat un Cicle Formatiu de Formació Professional Específica de Grau Superior, els ensenyaments de Formació Professional de Segon Grau o Mòdul Professional de Nivell III i únicament per als estudis que es corresponen al cicle formatiu cursat.  
Han de presentar la sol·licitud, la qual s'ha d'acompanyar:  
. Fotocòpia confrontada de la certificació acadèmica oficial en què conste la nota mitjana final de l'expedient acadèmic de Formació Professional, expedida a l'efecte del procediment de preinscripció amb dos decimals, d'acord amb el model que s'adjunta com a annex II de la present orde.  
. Fotocòpia confrontada del títol obtingut o del resguard que han pagat els drets d'expedició.  
. Fotocòpia confrontada del DNI o passaport o NIE.  
4.5 Alumnes que han superat la prova d'accés per a estudiants majors de 25 anys en la universitat de la Comunitat Valenciana.  
Han de presentar la sol·licitud la qual s'ha d'acompanyar:  
. Fotocòpia confrontada del certificat que ha superat la prova.  
. Fotocòpia confrontada del DNI o passaport o NIE.  
4.6 Alumnes que tenen un títol universitari o equivalent que habilite per a l'accés a la universitat.  
Han de presentar la sol·licitud la qual s'ha d'acompanyar:  
. Fotocòpia confrontada del títol universitari obtingut o del resguard que han pagat els drets d'expedició.  
. Certificació de l'expedient acadèmic oficial on conste la totalitat de les qualificacions obtingudes.  
. Fotocòpia confrontada del DNI o passaport o NIE  
4.7. Minusvalidesa  
Els sol·licitants, que complixen algun dels requisits acadèmics anteriors, tinguen reconegut un grau de minusvalidesa igual o superior al 33%, pèrdua total de la parla o de l'audició, han d'adjuntar el certificat acreditatiu que expedix la Conselleria de Benestar Social o organisme competent en altres comunitats autònomes.  
Article 5. Termini de presentació  
El termini de presentació de sol·licituds és el de la convocatòria ordinària des del 19 de juny fins al 6 de juliol de 2006, ambdós inclusivament.  
Per mitjà de resolució del director general d'Universitat i Formació Superior publicada en el Diari Oficial de la Generalitat Valenciana, en la qual es fa públic l'acord de la Comissió Gestora pel qual s'establixen els terminis corresponents a la convocatòria extraordinària.  
Article 6. Procediment de preinscripció  
1. El procediment té dos fases: una convocatòria ordinària en el mes de juny i una d'extraordinària en el mes de setembre, en què s'han d'oferir les places que queden vacants després d'adjudicar en la primera fase.  
2. Quan la demanda de places siga superior a l'oferta, s'ha de reservar anualment un nombre de places per als estudiants a què fan referència els articles 14 al 19 del Reial Decret 69/2000, de 21 de gener, en la proporció següent:  
a) Estudiants amb titulació universitària o equivalent: 3%.  
b) Estudiants nacionals de països no comunitaris ni de l'espai econòmic europeu, que hagen superat les proves d'accés a les universitats espanyols en les convocatòries dels anys 2005 o 2006: 3%.  
c) Estudiants de Formació Professional:  
Els estudis de formació professional que faculten l'accés directe als ensenyaments universitaris han de tindre les següents quotes de reserva:  
. S'ha de reservar el 30% per als ensenyaments conduents a l'obtenció de títols oficials sols de primer cicle.  
. S'ha de reservar el 7% per a ensenyaments conduents a l'obtenció de títols oficials de primer i segon cicle.  
d) Estudiants que, tot i reunir els requisits acadèmics corresponents, el Consell Superior d'Esports qualifique d'Esportistes d'Alt Nivell i es publique en el BOE abans del 15 de juny de l'any actual, així com els estudiants que la Generalitat Valenciana qualifique d'Esportistes d'Elit de nivell A o nivell B i es publique en el DOGV, igualment els que complixen el que disposa la disposició final primera del Decret 13/2006, de 20 de gener, del Consell de la Generalitat, per al quals s'ha de reservar el 3% i addicionalment, el 5% de les places corresponents als ensenyaments conduents al títol oficial de Llicenciat en Ciències de l'Activitat Física i de l'Esport. L'accés a estes places s'ha de realitzar d'acord amb el següent orde de prelació: primer els esportistes d'Alt Nivell i després, en el cas que queden places per a completar estes quotes, els esportistes d'Elit Nivell A i Nivell B, per este orde.  
e) Estudiants amb discapacitats en els termes establits en l'article 17 del Reial Decret 69/2000, de 21 de gener: 3%.  
f) Estudiants majors de 25 anys que hagen superat la prova d'accés a la universitat: 3%  
3. La Comissió Gestora ha d'efectuar l'adjudicació de les places, d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.  
4. Els estudiants, a conseqüència de la utilització de la possibilitat que establix el punt 5 de l'article 13 del Reial Decret 69/2000, de 21 de gener, obtinguen plaça per la quota general i per altres quotes de reserva assenyalades en l'apartat anterior d'esta orde, els han d'adjudicar la plaça que han obtingut en la quota general.  
5. La Comissió Gestora ha de publicar els resultats del procés de preinscripció en els taulers d'anuncis de les universitats públiques. Així mateix, i a l'efecte únicament d'informació, s'han de publicar en els mitjans de comunicació escrita de la Comunitat Valenciana.  
Article 7. Reclamacions  
El termini de presentació de reclamacions és de tres dies des de la publicació oficial dels resultats, i s'han de presentar en la universitat de la qual depèn l'institut de batxillerat o centre privat corresponent (per als alumnes de batxiller del curs 2005/2006 o en la universitat en què hagen presentat la sol·licitud.  
No s'admeten reclamacions que impliquen modificacions de sol·licituds que han sigut correctament trameses.  
Article 8. Sol·licitud de places en altres universitats  
Els estudiants que sol·liciten plaça d'altres universitats públiques que no pertanyen al Sistema Universitari Valencià, han de formalitzar la sol·licitud d'acord amb el procediment establit a la comunitat autònoma on s'ubique la universitat en la qual desitgen realitzar els estudis.  
II. Admissió en el segon cicle d'estudis universitaris oficials  
Article 9. Admissió en el segon cicle  
L'admissió d'estudiants en el segon cicle universitari, quan la demanda de places siga superior a l'oferta, necessita un procés de preinscripció que ha de realitzar cada universitat en què se sol·licite cursar els dits estudis i que s'ha de regir per allò que disposa el Reial Decret 69/2000, de 21 de gener, i en la present orde.  
L'admissió en un segon cicle d'ensenyaments universitaris que no és la continuació directa del primer cicle cursat, així com els ensenyaments tan sols de segon cicle, s'ha de determinar de conformitat amb les prioritats i els criteris de valoració següents:  
a) Quan es tracte de l'accés en el segon cicle ensenyaments de primer i segon cicle, les universitats han de reservar el 15% del total de les places per a estudiants procedents d'universitats valencianes i el 5% per a estudiants procedents d'altres universitats que, en els dos casos, no tenen implantats el segon cicle en centres públics. En cap cas pot quedar vacant alguna plaça si hi ha aspirants a estes.  
b) Quan es tracte de l'accés a ensenyaments només del segon cicle, les universitats han de considerar en primer lloc i en les mateixes condicions les sol·licituds d'aquells que han superat el primer cicle en universitats del Districte Universitari Valencià i les dels estudiants que hagen superat el primer cicle en qualsevol universitat pública o universitats que formen un districte únic, i que no tinguen implantat el segon cicle de què es tracte.  
En segon lloc les sol·licituds d'aquells que hagen superat el primer cicle en qualsevol universitat pública o universitats que constituïxen un districte únic, en què estiga implantat el segon cicle de què es tracte.  
c) Per a l'adjudicació de les places reservades als alumnes de la mateixa universitat, així com per a l'adjudicació de les places reservades a estudiants de distintes universitats, el consell de govern de cada universitat pot establir quins ensenyaments cursats donen prioritat en l'admissió. Este acord ha de fer-se públic abans de l'inici del procés. En cap cas pot quedar vacant alguna plaça si hi ha aspirant.  
d) Per a la valoració de les sol·licituds, les universitats ha de fer servir la mitjana de l'expedient acadèmic dels estudis del primer cicle, adduïts com a requisit previ a l'accés. Les universitats per mitjà dels consells de govern poden tindre en compte altres aspectes curriculars per a estudiants de la mateixa universitat i poden aplicar els coeficients correctors que preveu l'últim paràgraf de l'article 12.e) del Reial Decret 69/2000, de 21 de gener.  
DISPOSICIONS FINALS  
Primera  
Les qüestions sobre la interpretació que pot sorgir en l'aplicació de la present orde les ha de resoldre la Comissió Gestora dels processos d'accés i preinscripció universitària.  
Segona  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 15 de maig de 2006   
El conseller d'Empresa, Universitat i Ciència  
JUSTO NIETO NIETO


Còpia Permalink ELI